Alueellinen perustulokokeilu saa kannatusta Oulun vaalipiirin kansanedustajilta. Kalevan kyselyyn vastanneista kansaedustajia suurin osa kannatti ajatusta perustulosta. Kansanedustajien kantoja yli puoluerajojen yhdistää sekin, että perustulomallia pitäisi kokeilla alueellisesti.

Kyselyyn vastanneet kansanedustajat perustelivat kokeilua sillä, että vain siten perustulosta voitaisiin saada faktoihin ja kokemukseen perustuvaa tietoa.



Perustulomallia vastustavat kokoomuksen kansanedustajat Esko Kurvinen ja Eero Suutari.

Myös SDP:n kansanedustaja Tytti Tuppurainen näkee, ettei perustulomalli korjaa sosiaalijärjestelmän epäkohtia.

”Me lähdemme siitä, että perustoimeentulo pitää olla turvattu, mutta sosiaaliturvaa pitää kehittää. Minusta on järkevää, että sosiaaliedut pysyvät syy-perusteisina eli sairauslomalta saa sairauspäivärahaa ja opiskelijat saavat opintorahaa”, Tuppurainen sanoo.



Vasemmistoliiton kansanedustaja Risto Kalliorinne kannattaa perustulomallia varauksella.

”Perustulomallin toteutustapoja pitää kokeilla ja tutkia huolellisesti. Samalla voidaan selvittää, millaisia vaikutuksia sillä on yksiön elintasoon ja työllistämiseen”, Kalliorinne toteaa.



Immonen laski oman perustulomallin



Perustulomalli saa kannatusta myös perussuomalaisissa. Kansanedustaja Olli Immonen on kehitellyt oman perustulomallinsa. Immonen lähtee siitä, että perustulon on oltava yksinkertainen ja sen tulisi horjuttaa mahdollisimman vähän tulonsiirtoihin tottuneiden ihmisten elämää.

”Esittämässäni mallissa ihmiset pääsisivät vapaasti tekemään esimerkiksi keikka- ja pätkätöitä ilman pelkoa tukien menettämisestä.”



Immonen on laskenut, että perustulon lisäksi henkiö saisi tienata rajattomasti palkkatuloja, josta pidätetään veroa puolet.

”Kun kuukausitulot olisivat noin 2400 euron kuukaudessa, henkilön olisi kannattavampaa siirtyä perustulosta normaalin verotuksen piiriin, koska tällöin henkilölle käteen jäävä rahasumma olisi selvästi suurempi”, Immonen kertoo.



Hänen mukaansa jo puolipäiväinen työnteko seitesemän euron tuntipalkalla olisi kannattavampaa kuin yhdeksän euroa päivässä tienaavalle työharjoittelijalle.

”Kokeilu olisi valtiolle sitä halvempi, mitä enemmän ihmiset tekisivät töitä. Henkilön tienatessa 2000 euroa kuukaudessa, valtio pääsisi jo voitolle”, hän sanoo.